Oficialusis leidinys L 236 , 23/09/2003 p. 0797 - 0798



3. KONKURENCIJOS POLITIKA Europos bendrijos steigimo sutarties VI antraštinės dalies 1 skyrius "Konkurencijos taisyklės" 1. Šios pagalbos schemos ir individuali pagalba, taikyta naujosiose valstybėse narėse iki įstojimo dienos ir toliau taikoma po tos dienos, nuo įstojimo dienos laikoma esama pagalba pagal EB sutarties 88 straipsnio 1 dalį: a) pagalbos priemonės, taikytos iki 1994 m. gruodžio 10 d.; b) pagalbos priemonės, išvardintos šio priedo priedėlyje; c) pagalbos priemonės, kurias naujosios valstybės narės valstybės pagalbos kontrolės institucija tikrino ir pripažino atitinkančiomis acquis iki įstojimo dienos, ir dėl kurių Komisija pagal 2 punkte nustatytą procedūrą nepareiškė prieštaravimo rimtai abejodama priemonės suderinamumu su bendrąja rinka. Visos po įstojimo dienos taikomos priemonės, kurios reiškia valstybės pagalbą ir kurios neatitinka pirmiau išdėstytų sąlygų, taikant EB sutarties 88 straipsnio 3 dalį nuo įstojimo dienos laikomos nauja pagalba. Pirmiau išdėstytos nuostatos netaikomos pagalbai transporto sektoriuje, taip pat veiklai, susijusiai su EB sutarties I priede išvardytos produkcijos gamyba, perdirbimu ar prekyba, išskyrus žuvininkystės produktus ir iš jų gaunamus produktus. Pirmiau išdėstytos nuostatos taip pat nepažeidžia šiame Akte išdėstytų pereinamojo laikotarpio priemonių dėl konkurencijos politikos. 2. Jei naujoji valstybė narė nori, kad Komisija išanalizuotų pagalbos priemonę pagal 1 dalies c punkte apibūdintą procedūrą, ji, laikydamasi Komisijos nustatyto konkretaus pranešimo formato, Komisijai reguliariai pateikia: a) esamos pagalbos priemonių, kurias valstybės pagalbos kontrolės institucija patikrino ir pripažino atitinkančiomis acquis, sąrašą; ir b) bet kokią kitą informaciją, kuri yra svarbi analizuojamos pagalbos priemonės suderinamumui patikrinti. Jei Komisija nepareiškia prieštaravimo dėl esamos pagalbos priemonės, rimtai abejodama priemonės suderinamumu su bendrąja rinka, per tris mėnesius nuo išsamios informacijos apie tą priemonę arba naujosios valstybės narės pareiškimo, kuriame ji informuoja Komisiją, kad, jos nuomone, pateikta informacija yra išsami, nes prašomos papildomos informacijos neturima arba ji jau buvo pateikta, gavimo dienos, laikoma, kad Komisija nepateikė prieštaravimo. Visoms pagalbos priemonėms, pateiktoms Komisijai pagal 1 dalies c punkte numatytą procedūrą iki įstojimo dienos, pirmiau minėta procedūra taikoma neatsižvelgiant į tai, kad priemonės analizavimo laikotarpiu atitinkama naujoji valstybė narė tapo Sąjungos nare. 3. Komisijos sprendimas prieštarauti dėl priemonės, kaip numatyta 1 dalies c punkte, laikomas sprendimu pradėti formalią tyrimo procedūrą, kaip numatyta Tarybos reglamente (EB) Nr. 659/1999 [1], nustatančiame išsamias EB sutarties 93 straipsnio taikymo taisykles. Jei toks sprendimas priimamas iki įstojimo dienos, jis įsigalioja tik įstojimo dieną. 4. Transporto sektoriuje pagalbos schemos ir individuali pagalba, taikyta naujoje valstybėje narėje iki įstojimo dienos ir toliau taikoma po tos dienos, laikoma esama pagalba, kaip numatyta EB sutarties 88 straipsnio 1 dalyje, iki trečiųjų metų nuo įstojimo dienos pabaigos, jeigu apie jas pranešama Komisijai per keturis mėnesius nuo įstojimo dienos. Ši nuostata nepažeidžia procedūrų dėl esamos pagalbos, numatytų EB sutarties 88 straipsnyje. Naujosios valstybės narės pakeičia bet kokią pagalbą, laikomą esama pagal pirmesnę pastraipą, kad vėliausiai per trejus metus nuo įstojimo dienos būtų užtikrintas Komisijos taikomų gairių laikymasis. Laikoma, kad apie esamą pagalbą ir ketinimus suteikti arba pakeisti pagalbą, apie kurią Komisijai buvo pranešta iki įstojimo dienos, buvo pranešta ar notifikuota įstojimo dieną. [1] OL L 83, 1999 3 27, p. 1. --------------------------------------------------